Fitch ul klasifikimin e kreditit të Italisë dhe Spanjës
Ulja e kreditit për të dy vendet nënvizon rreziqet në rritje me të cilat përballet eurozona
Italianët lexuan sot në gazeta se firma Fitch ka ulur me një pikë klasifikimin e kreditit të Italisë për shkak të përkeqësimit të krizës së borxhit në eurozonë dhe rrezikut për problemeve financiare në vend. Fitch është agjencia e tretë ndërkombëtare që ul klasifikimin e Italisë në javët e fundit. Firma Fitch pason lëvizje të ngjashme nga Standard & Poor dhe Moody, duke thënë se besimi i tregut në Itali është gërryer nga reagimi fillimisht hezitues i qeverisë ndaj problemeve financiare. Fitch uli gjithashtu klasifikimin e kreditit për Spanjën me dy pikë. Ulja e kreditit për të dy vendet nënvizon rreziqet në rritje me të cilat përballet eurozona, e cila tashmë po përpiqet të frenojë krizën në ekonominë greke, që është shumë më e vogël se dy të tjerat. Fitch e uli klasifikimin për Italinë nga AA- në A+ ndërsa për Spanjën nga AA+ në AA-. Firma la të kuptohet se për Italinë dhe Spanjën, respektivisht e treta dhe e katërta për nga madhësia në eurozonë, mund të ketë ulje të tjera në të ardhmen. shton ai. Disa analistë thonë se ulja e klasifikimit duhet të shihet si trysni e mëtejshme mbi qeverinë që ajo të miratojë reforma strukturore të cilat mungonin në planin e masave të ashpra buxhetore të miratuar kohët e fundit dhe që synojnë balancimin e buxhetit në vitin 2013. Qeveria e zotit Silvio Berluskoni e prekur nga skandalet, planifikon të paraqesë këtë muaj një paketë masash për të ndihmuar rritjen ekonomike, por koalicioni i tij është aq i dobët dhe i përçarë saqë pak analistë kanë besim në aftësinë e qeverisë për të miratuar reformat e kërkuara. Berluskoni ishte jashtë vendit, kur u dha lajmi i uljes së klasifikimit nga firma Fitch. Ai ndodhej në Rusi për të festuar ditëlindjen e kryeministrit Vladimir Putin. Ndërkohë, shefja e Fondit Monetar Ndërkombëtar, Kristine Lagarde u takua sot me presidentin francez Nicola Sarkozi, një ditë para se udhëheqësit francezë dhe gjermanë të zhvillojnë bisedime në Berlin mbi krizën në eurozonë.